Iran vil «nesten garantert» hevne angrepet fra Israel. Men igjen står de overfor et dilemma.
En iransk ambassadebygning ble bombet. Tre generaler og fire andre iranske offiserer ble drept. Svaret fra Iran kan bli noe vi aldri har sett før. Iran står overfor et dilemma etter et israelsk angrep på landets ambassade i Syria.  Hvordan skal de slå tilbake uten å starte en konflikt de ikke ønsker? Hva har skjedd? Mandagens angrep drepte tre iranske generaler og fire andre militære rådgivere. De befant seg i den konsulære avdelingen i Irans ambassadeområde i Damaskus. Totalt var det 12 eller 13 personer som ble drept, ifølge henholdsvis AP og Reuters. Hele lederskapet for Den iranske revolusjonsgardens operasjoner i Syria og Libanon ble eliminert. Irans øverste leder, ayatollah Ali Khamenei, har sverget hevn. Hva sier det israelske angrepet oss? Med angrepet har Israel eskalert den årelange konflikten mellom de to landene, mener eksperter. – Etter at Israels sikkerhet ble rystet av 7. oktober-angrepet, har landet lagt seg på en langt mer aggressiv og strategisk linje. Det skriver den amerikanske Midtøsten-eksperten Charles Lister i magasinet Al Majalla. Israel går nå også etter lederne i Revolusjonsgarden. De har ikke kviet seg for å angripe et ambassadeområde. Siden nyttår har Israel gjennomført flere enn 30 angrep i Syria, ifølge eksilgruppen Syrian Observatory for Human Rights. 126 soldater er blitt drept. 21 av dem har vært iranere og medlemmer av Revolusjonsgarden. Hvorfor skjer dette nå? Noen tror Israel forsøker å lure Iran i en felle, skriver CNN. Forutsetningene for denne teorien er at den blodige krigen i Gaza har gjort Israel stadig mer isolert internasjonalt. – Israel provoserer Iran til å handle, skriver Vali Nasr på X, tidligere Twitter. Han er en akademiker som tidligere var rådgiver for det amerikanske utenriksdepartementet. Men Iran kommer sannsynligvis ikke til å reagere på en overilt måte. De vil unngå at oppfatningen om Israel endrer seg fra å handle om Gaza til å handle om Syria og Iran, tror Nasr. I Iran ropes det på hevn «Død over Israel», ropte folk i Teheran etter angrepet. Det iranske folket forventer hevn etter at general Qasem Soleimani, Mohammad Reza Zahedi og ledere fra de Iran-støttede militsene i Irak og Libanon er blitt drept. Det sier Mohammad Aghayan i et intervju med statlig iransk TV. Han er ekspert på internasjonal politikk. Iran har tidligere lovet «kraftig hevn» for drapet på Soleimani i januar 2020. Det har blant annet skjedd ved angrep på Erbil og amerikanske baser i Irak. Aghayan er i tvil om hvorvidt disse angrepene har vært en tilstrekkelig respons.  Forskeren understreker at regimet har lovet å gjengjelde angrepene på en uventet måte. Men at det er uvisst når dette vil skje. Han sier et tydelig svar er nødvendig for å avskrekke Israel fra å gjennomføre flere angrep. Disse mulighetene har Iran Landet kan sende sine stedfortredere mot amerikanske soldater eller mot Israel selv. De kan også trappe opp atomprogrammet sitt. Uansett tar de en stor risiko. Kan amerikanerne bli angrepet? USA advarte tirsdag Iran mot å slå til mot dem. Etter at krigen mellom Hamas og Israel brøt ut i oktober i fjor, har amerikanske militære baser i Syria og Irak blitt angrepet mer enn 180 ganger av Iran-støttede grupper. Det er fordi USA er Israels viktigste våpenleverandør. Angrepene stoppet opp etter at amerikanerne svarte kraftig på et angrep på en base i Jordan der tre amerikanske soldater ble drept. Kan Israel bli angrepet? Iran ønsker neppe å fremprovosere en enda alvorligere konflikt med Israel og USA. Det taler imot et stort angrep rettet direkte mot Israel. – Jeg tror ikke Iran ønsker en stor krig mellom Hizbollah og Israel nå, så et svar vil ikke komme i form av en stor Hizbollah-aksjon, sier Elliott Abrams til Reuters. Han er Midtøsten-ekspert ved Council on Foreign Relations, en amerikansk tankesmie. Iran-støttede Hizbollah har de sterkeste militære styrkene i Libanon. – De har mange andre måter de kan svare på, for eksempel ved å forsøke å sprenge en israelsk ambassade, sier Abrams. Kan Iran bli en atommakt? Iran har allerede trappet opp atomprogrammet sitt. Det skjedde etter at Donald Trump i 2018 trakk USA fra atomavtalen med Iran. De to mest drastiske skrittene Iran kan ta, er som følger, skriver Reuters: Begge deler kan slå tilbake på dem selv, i form av et angrep fra USA eller Israel. Diplomatisk offensiv? Sanam Vakil fra Chatham House tror det er mer sannsynlig at Iran vil bygge på «den internasjonale fordømmelse av krigen i Gaza», fremme internasjonal redsel for en større regional krig og isolere Israel ytterligere. – Jeg tror Iran vil spille ut flere kort samtidig, sier Vakil til CNN. Hun nevner dataangrep, militær konfrontasjon på et lavere nivå gjennom stedfortredere og en diplomatisk offensiv.
Irans ambassade i Syria ble bombet av Israel. Tre generaler og fire andre iranske offiserer døde.  Israel har økt konflikten med Iran. De har angrepet over 30 ganger i Syria siden nyttår. Iran kan slå tilbake gjennom angrep mot USA eller ved å akselerere atomprogrammet sitt. Iran vil ha hevn, men må vurdere hvordan de skal svare uten å starte uønsket konflikt. 